
Hidrológiai modell vizsgálatok a Bükkös-patak vízgyűjtőjén

Kis- és közepes dombvidéki vízgyűjtők lefolyási tulajdonságainak ismerete alapvető fontosságú településrendezési és vízgazdálkodási tervek elkészítésénél, melyeknek kiemelkedően fontos része a különböző visszatérési valószínűségekhez tartozó vízhozamok, vízállások és levonuló víztömegek mértékadó keresztszelvényekben, megfelelő pontossággal való meghatározása. A vízgyűjtő lefolyási viszonyainak ismerete elengedhetetlenül szükséges egy mértékadó csapadékesemény által kiváltott árhullám előrejelzéséhez, azaz a vízgyűjtő válaszának helyes leírásához, amelynek korszerű és napjainkban egyre elterjedtebb eszköze hidrológiai modellek alkalmazása.
A 2011-es TDK munkám továbbfejlesztéseként, jelen dolgozat célja a Bükkös-patak vízgyűjtőjének modellvizsgálatokon keresztüli leírása, majd a módszerek összehasonlítása volt. A fővízfolyásra felállított egydimenziós hidrodinamikai modell segítségével pontos vízhozamgörbét állítottam elő, melynek köszönhetően, nagyvíz idején is megbízható a vízállás és vízhozam közötti kapcsolat.
A területről készített terepmodell felhasználásával pontosítottam a korábban létrehozott, térben osztatlan paraméterű HEC-HMS hidrológiai modellt, melyet ezt követően, a javított lefolyási adatok ismeretében, sikeresen kalibráltam és validáltam.
A terepmodell előállításával lehetőségem nyílt a TOPMODEL nevű, térben félig osztott hidrológiai koncepció Bükkös-patak vízgyűjtőjén való implementációjára. A validált modellel jelentős javulást értem el a 2010. évi májusi árhullámra végzett vizsgálatok során.
Érzékenységvizsgálattal ellenőriztem a kalibrációt és vizsgáltam a domborzatmodell felbontásának, a modell felépítésének és bonyolultságának hatását, a szabad paraméterek lefolyásra gyakorolt hatását. Az eredményeket különböző, az irodalomból jól ismert, illeszkedés jóságát leíró paraméterekkel számszerűsítettem.
Azonban egy helyes modell felállításához nagyszámú mérési adatra van szükség, amelyek a modell pontos kalibrációját és validációját lehetővé teszik. 2012 tavasza óta a Bükkös-patak vízgyűjtőjén több folyamatos mérést is végzünk, két csapadékmérő állomást és egy talajvízállást regisztráló műszer üzemeltetünk a területen. Dolgozatomban bemutatom a méréseinket és azok feldolgozását, továbbá rámutatok ezek felhasználási lehetőségeire is. Ezen műszerek által regisztrált adatokkal nemcsak a modellek kalibrációja pontosítható, hanem egy mintavízgyűjtő kialakításával a térség hidrológiai folyamatai is részletesebben felderíthetők.



